b'\n_START_ARTICLE_\nCompanyia Transatl\xc3\xa0ntica\n_START_SECTION_\nHist\xc3\xb2ria\n_START_PARAGRAPH_\nLa Companyia Transatl\xc3\xa0ntica fou fundada l\'any 1850 a Cuba per l\'empresari santander\xc3\xad Antonio L\xc3\xb3pez y L\xc3\xb3pez com la Compa\xc3\xb1ia de Vapores Correos A. L\xc3\xb3pez. Va comen\xc3\xa7ar amb un vapor de 400 tones fent la l\xc3\xadnia mar\xc3\xadtima de Guant\xc3\xa1namo i Santiago. _NEWLINE_Tornat a Espanya i establert a Barcelona, la companyia tingu\xc3\xa9 inicialment la seva seu social a Cadis. L\'any 1861 obtingu\xc3\xa9 la concessi\xc3\xb3 pel transport de correspond\xc3\xa8ncia a les Antilles, ampliada m\xc3\xa9s tard l\'any 1877 a la resta d\'Am\xc3\xa8rica. Aquest fet i el posterior trasllat de l\'empresa a Barcelona l\'any 1881, on canvi\xc3\xa0 la denominaci\xc3\xb3 per l\'actual, la convert\xc3\xad en la primera empresa naviliera espanyola. Durant l\'\xc3\xbaltim ter\xc3\xa7 del segle XIX, experiment\xc3\xa0 un per\xc3\xadode de fort creixement que li permeteren crear l\xc3\xadnies mar\xc3\xadtimes regulars amb els Estats Units, les Antilles, el continent americ\xc3\xa0 i les Filipines._NEWLINE_L\'any 1883 mor Antonio L\xc3\xb3pez, (1r marqu\xc3\xa8s de Comillas des de l\'any 1878) i el seu fill, Claudi L\xc3\xb3pez i Bru (2n marqu\xc3\xa8s de Comillas), es fa c\xc3\xa0rrec de l\'empresa. L\'any 1894 la flota de la Compa\xc3\xb1\xc3\xada Transatl\xc3\xa1ntica ja comptava amb 33 vaixells amb un total de 93.500 TRB (tones de registre brut)._NEWLINE_Durant la Guerra Hispano-estatunidenca de 1898, 21 vaixells de la Companyia Transatl\xc3\xa0ntica varen ser utilitzats com a bucs auxiliars de la marina de la guerra per al trencament del bloqueig que els Estats Units d\'Am\xc3\xa8rica sotmetien a Cuba i les Filipines, les darreres grans col\xc3\xb2nies de la Corona Espanyola._NEWLINE_El 1920, passats ja els dif\xc3\xadcils anys de les guerres, la Compa\xc3\xb1\xc3\xada Transatl\xc3\xa0ntica empr\xc3\xa8n una considerable expansi\xc3\xb3 i modernitzaci\xc3\xb3 de la flota conjuntament amb la "Sociedad Estatal de Construcci\xc3\xb3n Naval". Es construeixen vaixells de passatgers molt ben equipats amb totes les comoditats que fan que la CTE pugui competir amb les millors empreses de navegaci\xc3\xb3 transoce\xc3\xa0nica del planeta. Claudio L\xc3\xb3pez Bru, segon marqu\xc3\xa8s de Comillas, mor el 1925._NEWLINE_El 1931, amb la proclamaci\xc3\xb3 de la Segona rep\xc3\xbablica espanyola alguns vapors de la Companyia Transatl\xc3\xa0ntica se\'ls hi canvia el nom per raons pol\xc3\xadtiques. El vaixell "Alfonso XIII" per exemple, passa a anomenar-se "Habana"._NEWLINE_El 1939 la Companyia Transatl\xc3\xa0ntica veu la seva flota molt minvada per la Guerra civil espanyola. Entre 1950 i 1960 la companya es recupera, per\xc3\xb2 aviat l\'empresa rebria un colp gaireb\xc3\xa9 mortal._NEWLINE_Amb l\'arribada dels primers grans avions de l\xc3\xadnia a reacci\xc3\xb3, com el Boeing 707, es popularitzen i s\'estenen les l\xc3\xadnies a\xc3\xa8ries, que determinen la sort de la Companyia Transatl\xc3\xa0ntica Espanyola. Pateix una lenta decad\xc3\xa8ncia degut al descens del transport de passatgers. Les accions de la companyia i la inversi\xc3\xb3 cauen en picat. Entre el final d\'aquesta d\xc3\xa8cada, tr\xc3\xa0gica per a la Companyia Transatl\xc3\xa0ntica, i 1974, la CTE liquida pr\xc3\xa0cticament tota la seva flota. Un dels darrers grans transatl\xc3\xa0ntics de luxe dels que es va desfer l\'empresa va ser el Virginia de Churruca, que fou venut a la Trasmediterr\xc3\xa1nea i posat a fer serveis de ferri. Els guanys d\'aquestes vendes "in extremis" varen ser m\xc3\xadnimes._NEWLINE_L\'any 1978 la Compa\xc3\xb1\xc3\xada Trasatl\xc3\xa1ntica, ja moribunda, va ser integrada al Instituto Nacional de Industria i el 1994 es va privatitzar. La CTE segueix sobrevivint, per\xc3\xb2 ja no \xc3\xa9s ni l\'ombra de lo que fou en els seus temps de gl\xc3\xb2ria quan els seus majestuosos vaixells solcaven els oceans de tot el m\xc3\xb3n.\n_START_SECTION_\nMonuments\n_START_PARAGRAPH_\nEl Pavell\xc3\xb3 de la Companyia Transatl\xc3\xa0ntica a la Secci\xc3\xb3 Mar\xc3\xadtima de l\'Exposici\xc3\xb3 Universal de Barcelona de 1888 va ser una de les obres d\'Antoni Gaud\xc3\xad. El pavell\xc3\xb3 va ser posteriorment enderrocat per fer via al passeig Mar\xc3\xadtim. Actualment hi han models de guix del desaparegut pavell\xc3\xb3 de la CTE al museu de la Sagrada Fam\xc3\xadlia._NEWLINE_Tamb\xc3\xa9 hi ha un relleu escult\xc3\xb2ric de Rossend Nobas que representa una al\xc2\xb7legoria de la Compa\xc3\xb1\xc3\xada Transatl\xc3\xa1ntica Espa\xc3\xb1ola, en un costat del monument a Antonio L\xc3\xb3pez y L\xc3\xb3pez, conegut popularment com El Negro Domingo, ubicat a la pla\xc3\xa7a del mateix nom, a la cru\xc3\xaflla de la Via Laietana i del passeig de Colom, a Barcelona.'